Harrismith-inwoners wil hof toe oor riool, bloed in veldDie rioolverwerkingsaanleg is volgens inwoners vir alle praktiese doeleindes nutteloos. Inwoners van Harrismith in die Vrystaat gaan die Maluti-a-Phofung- plaaslike munisipaliteit nou in die hooggeregshof die stryd aansê omdat rioolvuil nou reeds maande lank uit dié dorp se grootste rioolverwerkingsaanleg loop. Willem König, ŉ sakeman op die dorp en een van die direkteure van die Harrismith, Intabazwe & Tshiame-inwonersvereniging (HIT-vereniging), sê die probleem duur nou al maande lank. Verskeie pleidooie aan die munisipaliteit om behoorlike herstel- en instandhoudingswerk aan die aanleg te doen, het tot dusver op dowe ore geval. König sê die aanleg is intussen van alle kabels gestroop. Dieselfde het met die transformator by die aanleg gebeur en die aanleg is in dié stadium vir alle praktiese doeleindes nutteloos. “Ek kan die ekologiese ramp waarop hierdie [situasie] afstuur nie aan jou verduidelik nie. Niks word aan die probleem gedoen nie en die aanleg gaan al hoe meer agteruit. “Hierdie is die hoofrioolverwerkingsaanleg en dit is heeltemal wanfunksioneel.” Volgens König beland rioolvuil wat wél van kleiner stasies na die aanleg gepomp kan word in die veld omdat die pype hopeloos verstop word. Die rioolvuil wat dit wél tot in die aanleg maak, loop weer reg deur die aanleg uit tot aan die anderkant en beland in die Wilgerivier. Dié water beland eindelik in die Vaaldam. Bloed van ŉ abattoir wat ŉ klipgooi weg van die aanleg geleë is, beland ook in die veld. König het gesê dié slagpale doen alles wat van hom verwag word om verantwoordelik van die afval ontslae te raak, maar weens die wanfunksionele verwerkingsaanleg is daar weinig wat gedoen kan word. Boosdoeners het die aanleg die afgelope paar maande byna heeltemal gestroop. Die HIT-inwonersvereniging het Vrydag in ŉ prokureursbrief aan die munisipaliteit gesê ingevolge die Grondwet is hulle geregtig op ŉ gesonde omgewing en dat die staat moet verseker dat daar aan dié reg voldoen word. Hy moet inwoners ook teen enige skending van hulle regte beskerm en moet verseker die omgewing word nie skade berokken nie. Inwoners sê die situasie op die dorp is onhoudbaar en dat die munisipaliteit versuim het om sy wetlike plig teenoor inwoners en belastingbetalers na te kom. Die vereniging het die munisipaliteit gevolglik verlede Vrydag op terme geplaas en die plaaslike owerheid 48 uur gegee om iets aan die rampspoedige situasie by die rioolverwerkingsaanleg te doen. Hulle het onder meer geëis dat stappe gedoen word om die probleem by die rioolverwerkingsaanleg reg te stel en dat die omgewing gerehabiliteer word. Volgens König het inwoners ná 96 uur steeds geen terugvoer van die munisipaliteit ontvang nie en gaan hulle hul nou tot die hof wend. “Ons gaan nie toelaat dat ons dorp ten gronde gaan nie.” Die vereniging sê in die brief aan die munisipaliteit hy gaan strafregtelike klagte teen die betrokke individue wat hul plig versuim het aanhangig maak. Maroela Media het die Maluti-a-Phofung-plaaslike munisipaliteit om kommentaar genader en wag op terugvoer.